**Ymwybyddiaeth, ymgysylltu a chynrychiolaeth ar gynghorau cymuned a thref: galwad am dystiolaeth (arolwg)**

Mae’r Gweinidog Cyllid a Llywodraeth Leol wedi creu Grŵp Gorchwyl a Gorffen ar gyfer Iechyd Democrataidd cynghorau cymuned a thref (‘y Grŵp’). Diben y Grŵp yw nodi opsiynau ar gyfer y camau y gellid eu cymryd i helpu i wneud y canlynol:

* gwella ymwybyddiaeth ac effeithiolrwydd ymgysylltu rhwng cymunedau a’u cynghorau cymuned
* cynyddu nifer ac amrywiaeth yr ymgeiswyr sy’n sefyll mewn etholiadau i gynghorau cymuned a thref.

Fel rhan o’r gwaith hwn, mae’r Grŵp yn cynnal arolwg er mwyn gwybod am eich ymwybyddiaeth a’ch profiad o ran ymgysylltu â chynghorau cymuned a thref yng Nghymru, ac i gasglu eich awgrymiadau ynghylch sut i gynyddu diddordeb yng ngwaith y cynghorau hyn a gwella cynrychiolaeth ymysg eu haelodau.

Bydd y Grŵp yn defnyddio’r dystiolaeth hon i nodi themâu a fydd yn sail i gyfres o grwpiau ffocws. Os hoffech gymryd rhan, bydd gennych gyfle i gofrestru eich diddordeb fel rhan o’r wybodaeth y gofynnir amdani ar ddiwedd yr arolwg. Byddwn yn defnyddio’r manylion cyswllt yr ydych yn eu rhoi i gysylltu â chi.

Bydd yr arolwg a’r grwpiau ffocws yn helpu’r Grŵp i baratoi ei adroddiad ac ystyried yr opsiynau o ran y camau gweithredu i’w cyflwyno i’r Gweinidog.

Bydd yr arolwg yn cael ei dosbarthu ymysg y cyhoedd a sefydliadau’r trydydd sector (h.y. sefydliadau gwirfoddol). Mae’r Grŵp yn awyddus i glywed gan y canlynol yn benodol:

* aelodau o’r cyhoedd sy’n teimlo eu bod yn cael llai o gynrychiolaeth nag eraill yn eu cymunedau
* preswylwyr sy’n byw mewn cymuned sydd â chyngor cymuned neu gyngor tref
* aelodau o’r cyhoedd sy’n cymryd rhan mewn gweithgareddau cynghorau cymuned a thref, neu sydd wedi cymryd rhan ynddynt
* aelodau o’r cyhoedd nad ydynt erioed wedi ymwneud â chynghorau cymuned a thref, na’u gweithgareddau
* sefydliadau’r trydydd sector sy’n gweithio mewn cymunedau ledled Cymru.

Llywodraeth Cymru yw’r rheolydd data ar gyfer yr ymchwil hon. Bydd swyddogion Llywodraeth Cymru yn dileu data personol cyn ysgrifennu’r dadansoddiad, ac ni fyddant yn rhoi data y gellid eu defnyddio i adnabod yr unigolyn i eraill yn Llywodraeth Cymru nac i aelodau’r Grŵp Gorchwyl a Gorffen, oni bai eich bod yn gofyn inni wneud hynny.

Bydd yr wybodaeth a gesglir yn ystod y prosiect yn cael ei chynnwys mewn adroddiad sy’n debygol o gael ei gyhoeddi ar wefan Llywodraeth Cymru.

Mae eich cyfranogiad yn yr alwad am dystiolaeth yn gwbl wirfoddol. Fodd bynnag, mae eich sylwadau a’ch profiadau yn bwysig i helpu’r Grŵp i ddatblygu opsiynau ar gyfer gwella ymwybyddiaeth, effeithiolrwydd ymgysylltu, a chynrychiolaeth mewn cynghorau cymuned a thref.

Gallwch gysylltu â’r unigolyn cyswllt ar gyfer yr ymchwil hon yn Llywodraeth Cymru drwy e-bostio: LGPolicy.correspondence@llyw.cymru

**HYSBYSIAD PREIFATRWYDD**

**Pa ddata personol y byddwn yn eu cadw ac o ble byddwn yn cael yr wybodaeth?**

Diffinnir data personol o dan Reoliad Cyffredinol y DU ar Ddiogelu Data (GDPR y DU) fel unrhyw wybodaeth sy'n ymwneud â pherson adnabyddadwy y gellir ei adnabod, yn uniongyrchol neu'n anuniongyrchol, drwy gyfeirio at ddynodydd.

Bydd dolenni i'r arolwg yn cael eu dosbarthu i ystod eang o rwydweithiau perthnasol, gyda'r nod o gyrraedd aelodau'r cyhoedd, yn enwedig o grwpiau amrywiol, a sefydliadau'r trydydd sector.

Fel rhan o'r arolwg hwn, byddwn yn gofyn am wybodaeth amdanoch chi. Bydd hyn yn cynnwys gwybodaeth am ryw, oedran, rhywedd a grŵp ethnig. Bydd yr wybodaeth hon yn helpu i greu cyd-destun ar gyfer eich ymatebion yn yr arolwg. Bydd hefyd yn galluogi Llywodraeth Cymru i gasglu data pwysig ynghylch amrywiaeth aelodau’r cyhoedd sydd wedi ymateb i’r arolwg, ac i nodi ffyrdd o helpu i sicrhau bod mwy o amrywiaeth mewn cynghorau cymuned a thref yng Nghymru ac yn eu gwaith.

‌Os ydych yn dymuno i rywun gysylltu â chi er mwyn ichi gymryd rhan yn y grwpiau ffocws, rydym yn gofyn ichi roi eich cyfeiriad e-bost i Lywodraeth Cymru er mwyn inni allu gwneud hynny. Pan fyddwch yn cymryd rhan yn y grwpiau ffocws, ni fyddwn yn gofyn ichi roi unrhyw wybodaeth bersonol bellach. Dim ond ar gyfer trefnu’r grwpiau hyn y byddwn yn defnyddio’ch manylion cyswllt.

**Beth yw’r sail gyfreithiol dros ddefnyddio’ch data?**

Y sail gyfreithiol dros brosesu gwybodaeth yn yr ymarfer casglu data hwn yw ein tasg gyhoeddus; hynny yw, arfer ein hawdurdod swyddogol i ymgymryd â rôl a swyddogaethau craidd Llywodraeth Cymru. Mae rhai o'r data y byddwn yn eu casglu yn cael eu galw'n ‘ddata categori arbennig’ (sef ethnigrwydd yn yr achos hwn), a'r sail gyfreithiol ar gyfer prosesu'r wybodaeth hon yw ei bod at ddibenion ystadegol neu ymchwil.

Mae cymryd rhan yn ddewis cwbl wirfoddol. Mae arolygon fel hyn yn bwysig, er mwyn i Lywodraeth Cymru gasglu gwybodaeth a thystiolaeth y gellir gweithredu arni ynghylch ei gallu i gyflawni blaenoriaethau’r Llywodraeth. ‌Er enghraifft, gallai’r wybodaeth a gesglir yn yr arolwg hwn gael ei defnyddio i annog newidiadau i’r sector; i wella cyfranogiad y cyhoedd a sefydliadau trydydd sector; ac i wella amrywiaeth mewn cynghorau cymuned a thref.

**Pa mor ddiogel yw’ch data personol?**

Bydd data personol a roddir i Lywodraeth Cymru yn cael eu cadw ar weinyddion diogel. Mae ffolder wedi’i chreu ar gyfer y prosiect hwn a dim ond y tîm ymchwil sy’n ymwneud yn uniongyrchol â’r prosiect hwn sydd â mynediad ati. Caiff eich manylion cysylltu ac unrhyw wybodaeth bersonol y byddwch wedi dewis ei rhoi i ni eu storio yn y ffolder hon. Ni fydd yr ymchwilwyr yn darparu unrhyw wybodaeth bersonol wrth adrodd ar y casgliadau i'r Grŵp Gorchwyl a Gorffen Iechyd Democrataidd ("y Grŵp").

Wrth gynnal arolygon, mae Llywodraeth Cymru’n defnyddio rhaglen o’r enw Smart Survey. Rydym wedi sicrhau bod Smart Survey yn cydymffurfio â'r GDPR. Mae hefyd yn bodloni'n disgwyliadau o ran diogelwch unrhyw ddata a gesglir drwy’r feddalwedd (e.e. mae’r data i gyd yn cael eu prosesu o fewn yr Ardal Economaidd Ewropeaidd).

Adroddir ar yr holl ddata a gesglir drwy'r gwaith ymchwil hwn mewn fformat dienw. Ni fyddant yn cynnwys eich manylion cyswllt, a bydd unrhyw wybodaeth mewn atebion penagored a allai arwain at adnabod unigolyn yn cael ei dileu. Bydd y Grŵp yn defnyddio'r wybodaeth a gasglwyd i lunio adroddiad a gaiff ei gyhoeddi ar wefan Llywodraeth Cymru. Ni fydd yr adroddiad yn cynnwys unrhyw wybodaeth a allai ei gwneud hi’n bosibl adnabod yr unigolion sydd wedi cymryd rhan.

**‌Am faint y mae eich data personol yn cael eu cadw gennym?**

Bydd unrhyw ddata personol sy’n benodol ar gyfer y prosiect ymchwil hwn, nad ydynt wedi cael eu dileu eisoes, yn cael eu dileu gan y tîm ymchwil dri mis ar ôl cyhoeddi’r adroddiad terfynol.

**Hawliau unigolion**

O dan GDPR y DU, bydd gennych yr hawliau canlynol mewn cysylltiad â’r wybodaeth bersonol y byddwch yn ei rhoi fel rhan o’r arolwg hwn. Yn benodol, mae gennych yr hawl:

* i gael mynediad at gopi o'ch data eich hun;
* i fynnu ein bod yn cywiro unrhyw wallau yn y data hynny;
* i wrthwynebu neu atal prosesu'ch data (o dan amgylchiadau penodol);
* i’ch data gael eu ‘dileu’ (o dan amgylchiadau penodol); a hefyd
* yr hawl i gyflwyno cwyn i Swyddfa’r Comisiynydd Gwybodaeth (ICO), sef ein rheoleiddiwr annibynnol ar gyfer diogelu data.

Dyma fanylion cyswllt Swyddfa’r Comisiynydd Gwybodaeth: Wycliffe House, Water Lane, Wilmslow, Cheshire, SK9 5AF. Ffôn: 01625 545 745 neu 0303 123 1113. Gwefan:[www.ico.gov.uk](http://www.ico.gov.uk)

**Rhagor o wybodaeth**

Os oes gennych gwestiynau eraill ynghylch sut y bydd Llywodraeth Cymru yn defnyddio’r data a roddwyd fel rhan o’r adolygiad hwn, neu os ydych yn dymuno arfer eich hawliau o dan Reoliad Cyffredinol y DU ar Ddiogelu Data, cysylltwch â:

Cyfeiriad e-bost: LGPolicy.correspondence@llyw.cymru

Dyma fanylion cyswllt Swyddog Diogelu Data Llywodraeth Cymru:

Llywodraeth Cymru, Parc Cathays, Caerdydd, CF10 3NQ, E-bost: SwyddogDiogeluData@llyw.cymru